Bagmandspolitiet har beslaglagt 1,7 mia. kr. i udlandet i sagen om forsvundne skattemilliarder.

Det er sket i samarbejde med engelske myndigheder efter ransagning på en række adresser i England.

Det er mistanken, at de beslaglagte penge stammer fra økonomisk kriminalitet i forbindelse med refusion af udbytteskat. Det oplyser statsadvokat Morten Niels Jakobsen, chef for Bagmandspolitiet, SØIK.

- Vi har gennem meget komplicerede manøvrer fulgt pengesporet gennem flere europæiske lande og har nu fået beslaglagt i alt cirka 1,7 milliarder danske kroner. Vi har fået danske retskendelser på, at pengene skal beslaglægges, og vi samarbejder nu med udenlandske myndigheder om at få pengene tilbage i den danske statskasse igen.

- Det kan sagtens blive op ad bakke, men vi har nu sikret at disse midler ikke bare kan forsvinde, hvis de viser sig at stamme fra kriminalitet, siger statsadvokat Morten Niels Jakobsen i en pressemeddelelse.

Læs også : Milliardsvindel mod Skat: Dansk politi mistænker finansmand i London

Han påpeger, at en del af de tilbageholdte penge efter internationale regler om bekæmpelse af økonomisk kriminalitet kan tilfalde det land, hvor værdierne er blevet fundet.

Ved koordinerede aktioner i England blev der i dag tirsdag ransaget og beslaglagt muligt bevismateriale med forbindelse til i alt 12 selskaber. SØIK har i den forbindelse haft et tæt samarbejde med de såkaldte retshåndhævende myndigheder i England.

Statsadvokaten kan ikke udelukke, at der vil blive beslaglagt yderligere midler i den kommende tid.